สผ.กำไร10,978ล. ค่ายปตท.รวมพลัง
ปตท.สผ.เปิดกำไรสุทธิ 10,978 ล้านบาท โตจิ๊บจ๊อย 7% ตามคาด หยุดสำรวจ 1 โครงการพม่ากลุ่ม ปตท.รวมพลังตั้งบริษัทที่ปรึกษาให้บริการด้านเทคนิค
1 พ.ค. 2554

ปตท.สผ.เปิดกำไรสุทธิ 10,978 ล้านบาท โตจิ๊บจ๊อย 7% ตามคาด หยุดสำรวจ 1 โครงการพม่ากลุ่ม ปตท.รวมพลังตั้งบริษัทที่ปรึกษาให้บริการด้านเทคนิค
บริษัท ปตท.สำรวจและผลิตปิโตรเลียม หรือ ปตท.สผ. (PTTEP) เปิดเผยผลงานงวดไตรมาสแรกปีนี้ กำไรสุทธิ 10,978.83 ล้านบาท กำไรหุ้นละ 3.31 บาท เติบโต 7.17% จากช่วงเดียวกันปีก่อนกำไรสุทธิ 10,243.47 ล้านบาท หรือ 3.09 บาท 
ทั้งนี้ บริษัทย่อยคือ ปตท.สผ.อินเตอร์เนชั่นแนล ได้ยุติการสำรวจและคืนพื้นที่แปลงสำรวจในโครงการพม่า เอ็ม 4 สหภาพพม่า มีผลสมบูรณ์ตั้งแต่วันที่ 1 พ.ค. 2554 โดยยังคงสำรวจปิโตรเลียมอีกทั้งสิ้น 3 แปลง ได้แก่โครงการพม่าเอ็ม 3, เอ็ม 7 และเอ็ม 11
สำหรับการพัฒนาโครงการพม่าซอติก้า คาดว่าจะเริ่มผลิตก๊าซธรรมชาติได้ในปี 2556 และมี 2 โครงการร่วมทุน ได้แก่โครงการยาดานา และเยตากุน 
นายประเสริฐ บุญสัมพันธ์ ประธานเจ้าหน้าที่บริหารและกรรมการผู้จัดการใหญ่บริษัท ปตท. (PTT) เปิดเผยว่า คณะกรรมการได้มีมติอนุมัติให้ ปตท.เข้าร่วมทุนกับบริษัทในกลุ่ม เพื่อจัดตั้งบริษัท พีทีที เอนเนอร์ยี่ โซลูชั่นส์ (PTTES)
ทั้งนี้ PTTES ถือหุ้นโดย ปตท. 40% ส่วน บริษัท ไทยออยล์ (TOP) บริษัท ปตท.อะโรเมติกส์และการกลั่น (PTTAR) และ บริษัท ไออาร์พีซี (IRPC) ถือเท่ากันบริษัทละ 20% ของทุนจดทะเบียน 150 ล้านบาท 
บริษัท PTTES ให้บริการเป็นที่ปรึกษาและจัดหาบริการทางด้านเทคนิควิศวกรรมให้กับบริษัทในกลุ่ม ปตท. และจะพัฒนาไปเป็นผู้ให้บริการให้แก่บริษัทนอกกลุ่ม ปตท.ที่สามารถแข่งขันได้ในระดับสากล
นอกจากนี้ บอร์ด ปตท.มีมติที่จะรับซื้อหุ้นจากผู้ถือหุ้นของบริษัท PTTAR และ บริษัท ปตท.เคมิคอล (PTTCH) ที่คัดค้านการควบบริษัท โดยมีหุ้น PTTAR จำนวน 5,723,291 หุ้นในราคาหุ้นละ 42.50 บาทและหุ้น PTTCH จำนวน 28,534,274 หุ้น ราคาหุ้นละ 164.50 บาท ในวันที่ 9-23 พ.ค. 2554 กำหนดชำระเงินวันที่ 27 พ.ค.นี้ ทั้งนี้ราคาที่รับซื้อนับว่าสูงกว่าราคาตลาด 
ด้านตลาดหุ้นในวันที่ 29 เม.ย. ดัชนีผันผวนสูง ระหว่างวันลงลึกถึง 10 จุด แต่สุดท้ายบวก 1.25 จุดปิดที่ระดับ 1,093.56 จุด ตามแรงซื้อหุ้นกลุ่ม ปตท. แต่ต่างชาติกลับมาขายวันแรก 714 ล้านบาท